钦定古今图书集成/明伦汇编/官常典/第478卷 > 裴良
## 钦定古今图书集成/明伦汇编/官常典/第478卷 > 裴良

按《魏书裴延㒞传》：“延㒞从祖弟良，字元宾，起家奉朝
请，转北中府功曹参军。世宗初，南绛县令，稍迁并州
安北府长史，入为中散大夫，领尚书考功郎中。时汾
州吐京群胡薛羽等作逆，以良兼尚书左丞，为西北
道行台。值别将李德龙为羽所破，良入汾州，与刺史
汝阴王景和及德龙率兵数千，凭城自守。贼并力攻”
逼。诏遣行台裴延㒞、大都督章武王融、都督宗正珍
孙等赴援。时有五城郡山胡冯宜都、贺悦回成等，以
妖妄惑众，假称帝号，服素衣，持白伞白幡，率诸逆众，
于云台郊抗拒王师。融等与战，败绩。贼乘胜围城，良
率将士出战，大破之，于阵斩回成，复诱导诸胡，令斩
送宜都首。又山胡刘蠡升，自云“圣术”，胡人信之，咸相
影附，旬日之间，逆徒还振。德龙议欲拔城，良不许，德
龙等乃止。景和薨，以良为汾州刺史，加辅国将军，行
台如故。都督高防来援，复败于百里候。先是，官粟贷
民，未及收聚，仍值寇乱。至是，城民大饥，人相食。贼知
仓库空虚，攻围日甚，死者十三四。良以饥窘，因与城
人奔赴西河。汾州之治西河，自良始也。时南绛蜀陈
双炽等聚众反，自号建始王，与大都督长孙雅、宗正
珍孙等相持不下。诏良解州为慰劳使，转大中大夫、
本郡中正。孝庄末，除光禄大夫。尔朱荣死，荣从子天
光拥众关西，乃诏良持节、假安西将军、潼关都督，又
兼尚书，为河东恒农、河北宜阳行台以备之。前废帝
时，除“征东将军、金紫光禄大夫，寻转卫将军，又加散
骑常侍、车骑将军、右光禄大夫，转骠骑将军、左光禄
大夫。”出帝末，除汲郡太守。孝静初卫大将军、太府卿。
天平二年秋卒，时年六十一。赠使持节、都督雍华二
州诸军事、吏部尚书、本将军、雍州刺史，谥曰贞。又重
赠侍中、骠骑大将军、尚书仆射，馀如故。